钦定古今图书集成/明伦汇编/官常典/第617卷 > 段坚
## 钦定古今图书集成/明伦汇编/官常典/第617卷 > 段坚

按《明外史》本传：“坚字可大，兰州人。早岁受书，即有志
圣学。举于乡，卒业国子监。景泰元年上书言：王振以
刀锯小人，窃国大柄，幸蒙天诛。彼同恶之人散在四

杂居，今悉令宦者镇之，臣恐军民蒙害，将帅掣肘。将
来西北多事，必自此始。请悉征还四方监军，复闱闼
之役。近异教盛行，竭民膏血以刱寺观。不知梁武佞
佛，馁死台城；宋徽好道，陨身沙漠，果何益哉？请罢天
下佛老之宫，选天下僧道以实军伍，即以天下尼师、
女冠配之。户口既蕃，武备亦足，陛下何惮而不为此？”
疏奏不行。五年，举进士，授福山知县。专申五教，以德
化民。刊布《小学》，俾士民讲诵。福山俗素陋，至是一变。
穷陬僻澨，皆有弦诵声。成化初，赐敕旌异。寻超擢莱
州知府。期年化亦大行。以忧去，服除，改知南阳。慨近
世风教衰歇，父兄训督子弟及有司。乡里所推尚，率
取科举业，无有明经饬行者，致风俗日偷。乃召州县
学官具告以古人为学之指，使辅相劝诱，创志学书
院，聚秀民讲说《五经要义》及濂、洛诸儒遗书。又建节
义祠，祀古先烈女。由是士奋于学，里俗亦淳，坚不以
煦煦为仁，去豪强贪墨必尽，而讼狱徭赋务底于平。
居数年，颂声大作。然坚自知道不合时，竟引疾去。士
民号泣，送者逾境不绝。及闻其卒，祀之志学书院，又
别立祠，春秋祀之。坚之学私淑于河东薛瑄，务致知
而践其实，不以谀闻取誉，故能以儒术饬吏治。其门
人王鸿儒曰：“使南阳人士知有二南之化而耻淫荒，
盖自吾师始。”子炅，进士，翰林检讨。谄附焦芳、刘瑾，预
修《孝宗实录》，徇芳意，颠倒是非，同列仄目不敢争。瑾
败，露职，𬯎其家声焉。